Inge Refshauge (DF), 1999-11-26:
Jeg vil da gerne sige tak til de ordførere, der har været positive over for forslaget.
Dansk Folkeparti har fremsat det her beslutningsforslag, fordi vi selvfølgelig ønskede at få en ældrekommission op at stå.
Efter Dansk Folkepartis opfattelse har vi faktisk ikke nogen rigtig ældrepolitik, men jeg hører her, at jorden ikke er gødet til at vedtage sådan et forslag, som vi er kommet med.
Ældrekommissionen skal selvfølgelig være en uafhængig kommission og være sammensat meget bredt.
Den skal rumme viden og relevante, faglige interesser, men skal også bestå af ganske almindelige mennesker, unge som ældre med forskellig baggrund.
Kommissionen skulle bidrage til, at myndigheder og offentlighed bliver gjort opmærksom den meget store variation, som ældrebefolkningen er og fremover vil være sammensat af.
Der er ikke kun svage ældre, som har brug for hjælp og hjælpemidler fra det offentlige, i dag.
Der er også de meget velfungerende ældre, som rummer enorme ressourcer og erfaringer, som kunne blive til meget stor gavn for vort samfund.
Her tales ikke alene om lønarbejde, selv om der lægges op til, at ældre skal blive længere på arbejdsmarkedet.
Det gør de jo allerede i dag, hvis ellers de kan få lov til det.
Kommissionen skal gøre opmærksom på de mange forskellige behov og ønsker, ældre har, når der planlægges og laves love for ældregenerationen.
Det gælder udvikling på det sociale område, på bolig- og arbejdsmarkedet, kultur, fritid og undervisning og så selvfølgelig på det meget vigtige sundhedsområde.
Kommissionen skulle vurdere den samlede indsats af det offentlige, det private og det frivillige arbejde, og hvad vigtigst er: Det, de ældre selv vil.
Den skulle bidrage til at samle erfaringer på ældreområdet i samarbejde med de kommunale ældreråd, at synliggøre de ældres ressourcer og gøre opmærksom på de barrierer, som ofte hindrer de ældre i at udnytte ressourcerne. Kommissionen skal ligeledes bidrage til at koordinere og formidle informationer og oplysninger om ældres vilkår og rettigheder.
Ligeså skulle kommissionen komme med forslag og initiativer, herunder forebyggende aktiviteter, der kan forbedre forholdene for de ældre i landet.
I Dansk Folkeparti ønsker vi at skabe tryghed og højne livskvaliteten blandt vore ældre og samtidig skabe en holdningsændring i samfundet over for ældrepolitikken.
Ældre mennesker er nemlig ikke en byrde, ældre mennesker er en gruppe med enorme ressourcer, med erfaring og en rigdom af viden.
Kommissionen skulle formidle de ressourcer, så alle andre i samfundet kunne få del i disse rigdomme af erfaring og viden.
Nu er jeg ikke selv nogen gammel rotte.
Det er jeg måske nok, men ikke her i Tinget, og jeg kunne da godt se, at forslaget måske skulle have været ud til høring i de forskellige ældreorganisationer.
Men man lærer jo hver dag her.
Det er rigtigt, at vore nuværende og kommende ældre er en meget aktiv gruppe, en gruppe, der kan og vil være aktive i samfundet.
Og til hr. Jens Heimburger: Vi har jo virkelig haft problemer omkring de svage ældre.
Det ved
hr. Heimburger sikkert også.
Til den radikale ordfører vil jeg gerne sige, at jeg aldrig fra denne talerstol endsige andre steder har påstået, at De Radikale ikke skulle være positivt stemt over for ældrepolitikken. Personlig tror jeg, at fremtidens ældre i langt højere grad bliver en gruppe, der stiller krav til os her i Folketinget - krav, som vi må lære at imødekomme.